Elbingas
El̃bingas, El̃bliongas (lenk. Elbląg, prūs. Elbings, vok. Elbing, lot. Elbinga, Elbingus) – miestas-apskritis šiaurės Lenkijoje, prie Elbingo upės, kuri už 10 km į šiaurę įteka į Aismares. Uostas, susisiekiantis su Baltijos jūra. Prekybos ir keleivių uostas. Per Elbingą eina Gdansko–Budapešto, Berlyno–Karaliaučiaus geležinkeliai ir plentai. Mašinų (turbinų, autocisternų), metalo apdirbimo, transporto priemonių, medienos, odos, siuvimo, maisto (alaus) pramonė. Upių laivų statykla.